
Historien om Tistedalen Skianlegg/Kunstsnø

Etter mye fram og tilbake skjøt arbeidene med å få til et kunstsnøanlegg i Halden fart utover våren og sommeren 2002. Etter noen runder på hvor anlegget skulle ligge, endte det til slutt med området ved Vannbehandlingsanlegget ved Lille Erte, i nær tilknytning til Tistedalen Friluftslags eksisterende lysløype. 
Det var nok flere grunner til at denne plassen ble valgt, men god tilkomst av vann var nok den største, men den positive innstillingen fra kommunens Tekniske drift betydde også mye.
De stilte det gamle pumpehuset til vår disposisjon, og dette huset har i alle år vært en viktig brikke i puslespillet med å få til snø for Haldens befolkning.
15. desember 2002 ble anlegget tatt i bruk, men den offisielle åpningen ble foretatt 15. februar 2003, da ordfører Thorild Johnsen klippet av ”snoren” og sendte over 100 barn ut i et skirenn i Halden, for første gang på ”hjemmelaget” snø.
Et unikt samarbeid mellom de fem klubbene Halden SK (HSK), Gimle IF (GIF), Berg IL (BIL), Tistedalen Turn og Idrettsforening (TTIF) og Tistedalen Friluftslag (TFL), var i startfasen helt avgjørende for at det i hele tatt ble noen kunstsnøløype i Halden.
Godt samarbeid har det vært hele tiden, men det ble etter vært klart at det var mest naturlig at TFL burde overta ansvaret, da anlegget ligger i tilknytning til lagets løypenett.
Før sesongen 2011-2012 ble det så vedtatt at TFL skulle overta eierskapet til anlegget med eksisterende utstyr, og at laget skulle drive anlegget, med hjelp fra personer med tiknytning til TTIF.
Det har fungert veldig bra, men det hører med til historien at alle klubbene fortsatte å bidra med økonomiske midler, som de gjorde også før Tistedalen Friluftslag overtok eierskap og ansvar.
Våren og sommeren 2014 begynte arbeidene med å utbygge anlegget. En lengre og mer varierende løype (2 km) var første trinn. Sommeren 2015 kom asfalten på plass, og rulleskiene kunne tas i bruk. I 2016 ble servicebygget ferdigstilt, og anlegget er i dag et fullverdig skianlegg, både sommer og vinter. 

En ting er sikkert: Uten Tistedalen Skianlegg hadde skisporten i Tistedal og Haldenområdet vært død. TFL ble stiftet i 1956 og har hatt ski på programmet i alle år, men hadde ikke hatt noen kretsmestere på ski før kunstsnøanlegget kom. Nå etter sesongen 2022, altså 20 sesonger med kunstsnø, har det blitt delt ut 78 KM titler i langrenn til løpere fra Tistedalen Friluftslag.  23 forskjellige løpere har sørget for det.
I KM på rulleski i denne perioden har lagets løpere vunnet 29 titler med ti forskjellige løpere.
Vi må for all del ikke glemme at vi i 2016 også fikk en junior norgesmester i langrenn, Petter Stokkeland!
I denne perioden vi har hatt kunstsnøløype i Tistedal, har løpere fra Østfold tatt flere gull, både i OL og VM.
[bookmark: _GoBack]Det viser seg at det nytter å få fram gode skiløpere, også for oss her nede i Østfold når forholdene blir lagt til rette for det.









 
  
